**Plejeplaner for de fredede områder på Orøs marine forland**

*Af Marianne Klug Andersen*

En sag om fredning af Orøs marine forland blev rejst i 2016 af Danmarks Naturfredningsforening og blev endeligt godkendt i maj 2023. Fredningsbestemmelserne skal derfor følges.

(Se fredningen på dette link: [<u>https://www2.blst.dk/nfr/08212.00.pdf</u>](https://www2.blst.dk/nfr/08212.00.pdf))

Formålet med fredningen er at bevare og fremme den biologiske mangfoldighed ved bl.a. at give mulighed for en målrettet pleje af områdets natur, at forbedre adgangsmulighederne samt at sikre, at ynglefugle på øerne og holmene ikke forstyrres i deres yngleperiode.

Plejeplanerne "Plejeplan Orøs marine forland" og "Plejeplan for stier - Orøs marine forland", som netop er vedtaget, er kommunens redskab til at sikre fredningen. Begge planer kan læses på Holbæk Kommunes hjemmeside <https://holbaek.dk/service-og-selvbetjening/teknik-og-miljoe/natur-og-biodiversitet/naturpleje/plejeplaner-for-oroes-marine-forland>

Holbæk Kommune er både tilsyns- og plejemyndighed for fredningen og de dertil hørende stier. Mens fredningsbestemmelserne skal følges, kan kommunen vælge at udføre pleje efter den godkendte plejeplan uden dog at være forpligtet til det. Det forbehold fremgår af plejeplanens tekst, idet der står: "*Det er alene en ret, der kan tages i brug, hvis myndigheden vurderer, det er nødvendigt for opretholdelsen af fredningernes formål og bestemmelser."*

Og hvad betyder dette så i praksis? Det er et godt spørgsmål, som er svært at besvare. For at komme tættere på, hvordan planerne kan omsættes til handling, har to grupper under Lokalforum sat sig for at prøve at forstå muligheder og begrænsninger i de vedtagne plejeplaner.

De to grupper er:

Flora- og faunagruppen, som ser på naturplejen.

Trampestigruppen, som ser på sti- og adgangsforhold.

Har man kommentarer eller spørgsmål, som kan være relevante for gruppernes arbejde, er man velkommen til at kontakte Lokalforum.

De to næste artikler er et kort resumé af de centrale punkter i de to plejeplaner.

*  
*

**Plejeplan Orøs marine forland**

*Af Anette Hallstrøm og Patrick Mc Laughlin fra Flora- og faunagruppen*

Plejeplanen beskriver seks områder på Orø, hvor der ifølge fredningen skal gøres en indsats for at bevare den smukke og unikke natur, vi har på Orø, herunder Næsseskrænten og Forklædet.

Ud over de seks områder beskriver plejeplanen også forskellige naturtyper; for eksempel strandenge og overdrev samt rigkær, som er en slags mosetype, hvor kalkholdigt grundvand vælder op til overfladen og skaber særlige vækstbetingelser.

**Sjældne og bevaringsværdige arter**

Orøs rigkær i Forklædet, som er moseområdet på Østkysten af Orø, har haft Sjællands andenstørste bestand af mygblomsten. Mygblomsten er en meget sjælden orkidé, som er truet, og som vi derfor har alle mulige gode grunde til at bevare. Af andre unikke arter kan vi nævne den grønbrogede tudse, som yngler i Orøs vandhuller og er totalfredet i Danmark. Derudover er der 17 andre fredede arter i området.

**Udfordringen for Orøs natur**

Ifølge plejeplanen er der adskillige udfordringer for naturen i fredningsområdet. Der er for eksempel tilgroning, næringstilførsel fra landbruget og invasive arter, såsom sildig gyldenris, kæmpebjørneklo og rynket rose (hybenrose).

**Mulige løsninger på udfordringerne**

Der er adskillige muligheder for at komme invasive arter til livs og sikre vækst- og levebetingelser for Orøs unikke arter. Særlig græsning er vigtig for at bevare de lysåbne naturtyper -- det kunne være heste eller køer. Geder er særligt gode til at spise rynket rose og gyldenris. Man kunne for eksempel med fordel sætte geder på Næsseskrænterne.

**Hvad sker der nu?**

I fredningen står der, at plejemyndigheden, som er Holbæk Kommune og Naturstyrelsen, skal gennemføre pleje for at bevare området og passe på naturen på Orø.

Vi glæder os rigtig meget til at se, hvordan Holbæk Kommune griber plejeplanen an konkret, og hvilke tiltag, de snart går i gang med for at efterleve den. Vi planlægger at tage kontakt med Holbæk Kommune for at forstå, hvad der videre skal ske, og vi glæder os til at fortælle jer om vores videre arbejde.

Til slut skal der lyde en opfordring: Gå ud og oplev områderne selv -- og se for eksempel en anden orkidé, nemlig Maj-Gøgeurten som blomstrer lige nu i Forklædet.

<img src="media/image1.jpeg" style="width:1.84167in;height:2.74028in" />

**Vil du være med til at arbejde for at bevare Orøs natur?**

Kontakt os gerne, hvis du vil deltage i Flora og Faunagruppens møder og videre arbejde. Vores kontaktoplysninger står herunder.

Patrick Mc Laughlin: <patrickmclaughlin@outlook.dk>

Anette Hallstrøm: <anettehallstrom@gmail.com>

**  
Plejeplan for stier på Orøs marine forland**

*Af Marianne fra Trampestigruppen*

I fredningens formål står der bl.a., at stier skal holdes åbne ved slåning af sporet mindst en gang årligt, samt at stierne er afmærkede i terrænet og dermed synlige for publikum.

I plejeforskrifterne er opridset tre overordnede målsætninger:

*• at sikre adgangsforholdene til stinettet og de tilhørende udsigts- og oplevelsespunkter.*

*• diskret markering af ruterne med piktogrampæle, så brugerne ikke er i tvivl om, hvor og på hvilken måde, de må færdes i landskabet.*

*• opstilling af enkelte formidlingsskilte med relevant information om natur, kulturhistorie og*

*landskab.*

Samtidig opridses også nogle udfordringer i forhold til at færdes på stierne og få oplevelser i landskabet:

\- Tilgroning på og ved stierne, som både tager udsigten og hæmmer fremkommeligheden.

Manglende vedligeholdelse af stisystemet, som gør, at brugerne finder egne veje til gene for lodsejere og med risiko for at ødelægge naturen langs stierne.

Manglende vedligehold af formidling. Der er skilte som kræver en opdatering, eller skilte, som skal fjernes, fordi de er irrelevante.

Plejeplanen indeholder 4 delstrækningsbeskrivelser for stierne i det fredede område. Delstrækningerne gennemgås enkeltvis med en kort beskrivelse af den enkelte stræknings nuværende tilstand, drift og brug. Herefter gennemgås en række målsætninger for hele eller dele af forløbet, efterfulgt af konkrete forslag til pleje til opnåelse af målsætningerne.

<img src="media/image2.png" style="width:2.47795in;height:6.39001in" alt="indsat-billede.pdf" />

<img src="media/image2.png" style="width:2.48552in;height:2.65919in" alt="indsat-billede.pdf" />

Nogle af beskrivelserne taler ind i allerede eksisterende stiforløb, hvor der bl.a. foreslås etablering af trægangbroer over våde områder i Gamløse-sløjfen. Andre stibeskrivelser er nye i området. Det vil være nyt at få etableret Børreklak-sløjfen, ligesom genetablering af stien ud til vandet ved Gamløse-sløjfen også kræver nyt anlægsarbejde. Ved Næssesløjfen foreslås etablering af trappe på østsiden fra kysten op på skrænten.

Som bilag til plejeplanen er en beskrivelse af plejemetoder. I forhold til stierne står følgende: *Trampesti uden belægning. Vedligeholdelse sker gennem færdsel og ved klipning af græs og anden vegetation mindst en gang årligt samt ved fjernelse af nedhængende og udvoksende grene eller væltede træer. Sporet klippes efter behov i højsæsonen, så færdsel er mulig.*

*Frihøjde 3 meter, bredde 1,4 - 2 meter.*
